<classify> Wafanyabiashara wilayani Kinondoni, Dar es Salaam wameiomba Serikali irekebishe mitaro na kupanua barabara ili kupunguza madhara yanapotokea mafuriko. Wametoa wito huo hivi karibuni na wakadai kuwa, wakati wa mvua na mafuriko hulazimika kufunga biashara. Barabara kama ile ya Tanganyika inajaa maji sana kipindi cha mafuriko, hakuna mitaro ya kutosha ya kupitisha maji kwahiyo imekua vigumu kupitisha bidhaa kufika dukani, biashara zinasimama na maji yanaingia majumbani,amesema mfanyabiashara kwenye eneo la Mbweni, Jenifa Beka. Mfanyabiashara katika soko la Tandale Veda Shangwe amesema wakati wa masika bidhaa nyingi zinasombwa na maji na kusababisha hasara kubwa. Mchumi wa Manispaa ya Kinondoni Nassor Semzigwa amekiri kuwepo kwa tatizo hilo na kudai kuwa, changamoto kubwa kwenye kuboresha miundombinu ni ukosefu wa fedha. Hata hivyo tayari tumeanza kushirikiana na taasisi mbalimbali kama Benki ya Dunia kuhakikisha tunatafuta suluhisho la kudumu kwa changamoto hii, amesema. Kwa mujibu wa takwimu ya manispaa hiyo za maafa ya mvua kwa mwaka 2019, kata 14 kati ya 20 hukumbwa na mafuriko kwenye kila msimu wa mvua ikiwa ni pamoja na Magomeni, Mzimuni, Hananasif, Tandale, Kawe na nyinginezo. Takwimu hizo zinaonesha pia kuwa, wakati wa mvua mwaka huu, zaidi ya nyumba 700 zilijaa maji na mali zilizokuwa ndani ziliharibika.  <topic>: KITAIFA 